ባልተፈቀዱ መነጽሮች የጸሐይ ግርዶሽን መመልከት ለአይነ ስውርነት ሊዳርግ ይችላል
 በነገው ዕለት የጸሐይ ግርዶሽ በኢትዮጵያ ከመታየቱ ጋር ተያይዞ ግርዶሹን ለማየት በቀጥታ ወደ ጸሐይ መመልከት ወይንም በህክምና ባለሙያዎች ባልተፈቀዱ መነጽሮች ማየት ለአይነ ስውርነት ሊዳርግ ይችላል ሲሉ የጤና ባለሙያዎች አስጠነቀቁ፡፡ በጳውሎስ ሆስፒታል የቪትሮ-ሬቲና ድህረ ስፔሻሊስት ዶክተር ጸደቀ አሳምነው ለአዲስ ዘመን ጋዜጣ እንደገለጹት፣ ያለምንም መከላከያ ወይም በየመንገዱ የሚገዙ የዓይን መነጽሮችን በመጠቀም የጸሐይ ግርዶሽን ለማየት መሞከር በአይናችን የሚገኘውን ብርሃን መቀበያ ክፍል (ረቲና) ላይ ክፍተኛ ጉዳት በማድረስ ለአይነስውርነት ሊዳርገን የሚችል ሲሆን ለአንድ ደቂቃ ያህል የጸሐይ ግርዶሽን መመልከት የአይናችንን ብርሃን ሊያሳጣን የሚችል ከባድ ክስተት መሆኑን ጠቁመዋል፡ በዚህ ምክንያት የሚከሰተው ጉዳት መጠነኛ እንኳን ቢሆን ለመዳን ከ3 እስከ 6 ወራት ሊፈጅ የሚችል ሲሆን እንደዛም ሆኖ ወደ ቀድሞው የዕይታ ብቃት ሳይመለስ ለዘለቄታው የዕይታ መቀነስ ሊያስከትል ይችላል፡፡ በየቦታው የሚሸጡ የጸሐይ መነጽሮች፤ከራጅና ከፊልም ማንሻዎች የሚሰሩ መነጽሮችና ሌሎች መከላከያዎች የብርሃን ጨረሮችን ቢቀንሱም አደገኛ የሆኑትን ልዕለሃምራዊና ንኡስ ቀይ ጨረሮችን የመከላከል አቅም ስለሌላቸው በቀላሉ ዓይን ለጉዳት ያጋልጣሉ፡፡ ስለሆነም የጸሐይ ግርዶሽን ለማየት ሲባል የተሰሩ ISO እና CE ሰርተፍኬት ያላቸው ልዕለሃምራዊ እና ንዑስ ቀይ ጨረሮችን ከ99 -100 በመቶ ሊከላከሉ የሚችሉና የጥቁረት መጠናቸው 12 (shade no 12) የሆኑ መነጽሮችን ብቻ መጠቀም ይገባል ሲሉ ሙያዊ ምክራቸውን አካፍለዋል፡፡ ሆኖም ግን እነዚህ መነጽሮች በሀገራችን እንደልብ ስለማይገኙ በየቦታው ለጸሐይ ግርዶሽ የሚሆኑ መነጽሮች አሉን በሚሉ ነጋዴዎች ህብረተሰቡ እንዳይታለል ባለሙያው አስጠንቅቀዋል፡፡መንግስት የጸሐይ ግርዶሽ መነጽሮችን ወደ ሀገር ውስጥ እንዲያስገቡ የፈቀደላቸው አካላት ካሉ ለህብረተሰቡ ግልጽ ሊያደርግ እንደሚገባና ህብረተሰቡም ፈቃድ ከተሰጣቸው አካላት ብቻ ገዝቶ እንዲጠቀም አሳስበዋል፡፡ በመሆኑም የጸሐይ ግርዶሽን የመሳሰሉ በበርካታ ዓመታት የሚያጋጥሙ ክስተቶችን ማየት የሚያጓጓ ቢሆንም የሚያስከትለው ጉዳት የከፋ በመሆኑ በሐኪም የሚመከሩ የጸሐይ መነጽሮችን ብቻ በመጠቀም ይህን ታሪካዊ ክስተት መመልከት እንደሚገባ ተናግረዋል፡፡ በጸሐይ ግርዶሽም ሆነ በሌሎች ከፍተኛ ጨረሮች የሚጎዱ አይኖችን አክሞ ለማዳን የሚያስችሉ መድኃኒቶች አለመገኘታቸውን የገለጹት ዶክተር ጸደቀ ጉዳቱ ከመከሰቱ በፊት ቅድመ ጥንቃቄ ማድረጉ ብቸኛ መፍትሄ መሆኑንም አስረድተዋል፡፡ አዲስ ዘመን ሰኔ 13/2012  እስማኤል አረቦ